לש (דג)

דג הלש המכונה גם ברמה או אברומה (שם מדעי: Abramis brama) הוא מין של דג ממשפחת הקרפיוניים אשר חי במים מתוקים ברחבי אירופה ומגודל בחוות דגים בעולם למאכל. דג זה יחידי בסוג Abramis.

מאפיינים 
תפוצתו הטבעית של הדג היא מצפון הרי האלפים והרי הפירנאים עד לאזור חבל הבלקן ומגיע במזרח עד הים הכספי, ימת אראל והים השחור. הוא חי באזורי אגמים, נהרות איטיים ותעלות מים ויכול לשרוד גם במים מליחים ואף במי חופים. הוא נוטה לשכון באזורי מלאי בוץ ואצות ובהם שפע חומרי מזון.

דג זה מגיע לאורך ממוצע של 30–55 ס"מ ואורכו המרבי הוא 90 ס"מ. המשקל הוא 2–4 ק"ג ויכול להגיע למשקל 9.1 ק"ג. צבע הדג אפור-כסוף והסנפירים כהים עד שחורים. הוא בעל גוף מוגבה מאוד עם ראש קטן בעל שפתיים משורבבות וזוג בינים בקצותיהם. הדג מגיע לבגרות מינית בגיל 3–4.

דג זה הוא אוכל כל הניזון מפלנקטון נהרות, זחלי יתושים וחרקם מימיים נוספים, צדפות, תולעים וחלזונות קטנים וכן מדגיגים. בנוסף הוא ניזון מכמה צמחי מים. המזון האהוב עליו הוא הדפניה. הדג מסנן את המזון מהמים באמצעות תזונה בסינון ולעיתים יתקבץ בלהקות לשם כך.

קישורים חיצוניים

הערות שוליים

טקסונים שתוארו בידי קארולוס ליניאוס
קרפיוניים
מקריני סנפיר יחידים בסוגם
צרפת: דגים
דגי הים הכספי
בעלי חיים שתוארו ב-1758